Gebed vir 27 Desember 2016 – Attie se Koffietafel
So naby aan Kersdag dank ek U nog steeds vir Jesus Christus U Seun wat mens geword het en al die genade-geskenke van U wat deur Hom tot by ons gekom het. Genade geskenke as die dinge wat ek ontvang het waarvoor ek nie ‘n vinger gelig het nie. Alles is en was net genade op genade, genade in oorvloed.
Vanoggend is ek dankbaar vir U onverdiende genade in my kinderjare. Dankie dat ek as jong kind na ‘n skool toe kon gaan waar daar onderwysers was wat in staat was om my van kleins af te leer wat ek nodig het om te weet om vandag te kan wees waar ek is. Ek bid vir daardie plekke en mense in ons land waar vandag nog steeds nie so is nie.
Dankie dat ek in my skooljare in die middae huis toe kon gaan en dat my ouers en ander mense in staat was om my te help omdat hulle self ook by sulke onderwysers skool gegaan het. Ek bid vir daardie plekke en mense in ons land waar dit nie so is nie.
Dankie dat niemand in my voorgeslag moes sterf sodat ek kon skoolgaan nie. Ek bid vir daardie plekke en mense in ons land waar dit nie so is nie.
Maak my meer en meer bewus van die besonder bevoorregte posisie waarin ek is en leer my om ook na ons land se omstandighede te kyk deur die oë van mense wat nie so bevoorreg is nie. Gebruik my om U koninkryk in sulke omstandighede te laat kom.
Posted on 12/27/2016 by Attie
Vorige Previous post: Gebed 26 Desember 2016
Volgende Next post: GEBED VIR 8 JANUARIE 2017